Bratislava 30. marca (TASR) Popoludní Dunaj pri Devíne kulminoval na úrovni 768 cm a vystúpil tak o ďalších 32 cm. V Bratislave má výšku 795 cm (+ 43 cm), v Komárne 669 cm. Predpoklad na dnešnú noc je pri Devíne 780 cm. Vodohospodári však žiadne povodňové nebezpečenstvo z Dunaja neočakávajú, lebo situácia na hornom toku v Rakúsku sa už stabilizovala.
Naďalej stúpa rieka Morava. Popoludní mala v Moravskom sv. Jáne výšku 568 cm. Vzhľadom na vyššie objemy vody z českých prítokov Moravy bude jej hladina počas noci stúpať. Mala by dosiahnuť výšku 580 cm. Na rieke Morava trvalo platí tretí stupeň povodňovej aktivity, čo znamená stav ohrozenia. Denudačné pásma povodia sú zaplavené. Zatiaľ nedošlo k vážnemu narušeniu hrádzí. Rizikové úseky spevňujú hasiči vrecami s pieskom.